B. TERASETÖÖSTUSE RESTRUKTUREERIMINE

Euroopa Ühenduse asutamisleping, VI jaotise 1. peatükk — "Konkurentsieeskirjad"

1. Olenemata EÜ asutamislepingu artiklitest 87 ja 88 loetakse aastatel 1993—2004 Rumeenia poolt teatavatele Rumeenia terasetööstuse osadele restruktureerimiseks antud riigiabi ühisturuga kokkusobivaks, tingimusel et:

- ühelt poolt Euroopa ühenduste ja nende liikmesriikide ning teiselt poolt Rumeenia vahel assotsiatsiooni loomiseks sõlmitud Euroopa lepingu ESTÜ [8] tooteid käsitleva protokolli nr 2 artikli 9 lõikes 4 ettenähtud tähtaega on pikendatud kuni 31. detsembrini 2005,

- nimetatud protokolli pikendamise aluseks olnud siseriikliku restruktureerimisprogrammi ja individuaalsete äriplaanide tingimusi järgitakse aastatel 2002—2008,

- täidetakse käesolevates sätetes ja A liites esitatud tingimusi,

- terasetehastele, mis on hõlmatud siseriikliku restruktureerimisprogrammiga, ei määrata ega maksta riigiabi mitte mingil kujul 1. jaanuarist 2005— 31. detsembrini 2008 (restruktureerimisperioodi lõpp), ning

- pärast 31. detsembrit 2004 ei määrata ega maksta Rumeenia terasesektori restruktureerimiseks mingit riigiabi. Käesolevates sätetes ja A liites tähendab restruktureerimiseks antav riigiabi igasugust teraseettevõtjate suhtes võetud meedet, mis on EÜ asutamislepingu artikli 87 lõike 1 tähenduses riigiabi ja mida ei saa ühenduses kohaldatud tavanormide kohaselt pidada ühisturuga kokkusobivaks.

2. Rumeenia terasetööstuse restruktureerimise raames võivad riigiabi saada ainult I osa A liites loetletud äriühingud (edaspidi "abisaavad äriühingud").

3. Abisaavate äriühingute individuaalsetes äriplaanides ja siseriiklikus restruktureerimisprogrammis kirjeldatud ning käesolevates sätetes ja A liites esitatud tingimustele vastav Rumeenia terasesektori restruktureerimine viiakse lõpule hiljemalt 31. detsembriks 2008 (edaspidi "restruktureerimisperioodi lõpp").

4. Abisaav äriühing ei tohi:

a) I osa A liites loetlemata äriühinguga ühinemise korral anda edasi abi, mis anti abisaavale äriühingule;

b) võtta üle I osa A liites loetlemata äriühingu vara ja anda edasi sellele antud abi kuni 31. detsembrini 2008.

5. Hilisemate muutuste korral abisaava äriühingu omandilises kuuluvuses austatakse käesolevates sätetes ja A liites määratletud tingimusi ja põhimõtteid, mis käsitlevad elujõulisust, riigiabi ja võimsuse vähendamist.

6. I osa A liites "abisaavate äriühingutena" loetlemata äriühingutele ei anta restruktureerimiseks riigiabi ega muud abi, mis ei ole ühenduse riigiabi eeskirjadega kooskõlas, ning nad ei pea seetõttu võimsust vähendama. Võimsuse vähendamist sellistes äriühingutes ei võeta minimaalse vähendamise puhul arvesse.

7. Abisaavatele äriühingutele kinnitatava restruktureerimisabi kogusumma määratakse kindlaks põhjendustes iga abimeetme kohta, mis on esitatud lõplikus siseriiklikus restruktureerimisprogrammis ja individuaalsetes äriplaanides, mis kinnitatakse Rumeenia ametiasutuste poolt ning Euroopa lepingu protokolli nr 2 artikli 9 lõikes 4 sätestatud kriteeriumide täitmise lõpliku kontrolli tulemusel ja nõukogu heakskiitmisel. Ajavahemikul 1993—2004 määratud ja makstud restruktureerimisabi kogusumma ei tohi mingil juhul ületada 49985 miljardit leud. Üldise ülemmäära piires kohaldatakse igale abisaavale äriühingule ajavahemikul 1993—2004 järgmised määratava või makstava riigiabi vaheülemmäärad või maksimumsummad:

Ispat Sidex Galaţi | 30598 miljardit leud |

Siderurgica Hunedoara | 9975 miljardit leud |

CS Reşiţa | 4707 miljardit leud |

IS Câmpia Turzii | 2234 miljardit leud |

COS Târgovişte | 2399 miljardit leud |

Donasid (Siderca) Călăraşi | 72 miljardit leud |

Riigiabi aitab muuta abisaavad äriühingud restruktureerimisperioodi lõpuks tavalistes turutingimustes elujõulisteks. Sellise abi suurus ja ulatus ei ole suuremad kui elujõulisuse tagamiseks vältimatult vajalik. Elujõulisus määratakse kindlaks võttes arvesse III osa A liites kirjeldatud kriteeriume.

Rumeenia ei anna Rumeenia terasetööstuse restruktureerimiseks muud riigiabi.

8. Aastatel 1993—2008 vähendavad abisaavad äriühingud valmistoodete puhul kogu netovõimsust vähemalt 2,05 miljoni tonni võrra.

Võimsuse vähendamise mõõtmisaluseks on asjaomaste kuumavaltsitud terase tootmisrajatiste sulgemine alatiseks nende füüsilise hävitamise teel, nii et selliseid rajatisi ei ole enam võimalik taastada. Abisaava äriühingu pankroti väljakuulutamist ei loeta võimsuse vähendamiseks [9].

Minimaalse netovõimsuse 2,05 miljoni tonni võrra vähendamise ning tootmise lõpetamise ja nimetatud rajatiste alatiseks sulgemise tähtaegadest peetakse kinni kooskõlas II osa A liites sätestatud ajakavaga.

9. Individuaalsetes äriplaanides peab olema abisaavate äriühingute kirjalik kinnitus. Äriplaane tuleb rakendada ja eelkõige peavad need hõlmama järgmist:

a) Ispat Sidex Galaţi osas:

i) investeerimisprogrammi rakendamine ehitiste moderniseerimiseks, tootlikkuse parandamiseks, kulude (eelkõige energiatarbimise) vähendamiseks ja kvaliteedi parandamiseks

ii) suundumine kõrgema lisandväärtusega lehtterastoodete turule

iii) töö tulemuslikkuse ja organisatsiooni juhtimise parandamine

iv) äriühingu finantsilise restruktureerimise lõpuleviimine

v) keskkonnaalaste õigusaktide järgimiseks vajalike investeeringute tegemine

b) Siderurgica Hunedoara osas:

i) rajatiste moderniseerimine kavandatud müügiplaani täitmiseks

ii) töö tulemuslikkuse ja organisatsiooni juhtimise parandamine

iii) keskkonnaalaste õigusaktide järgimiseks vajalike investeeringute tegemine

c) IS Câmpia Turzii osas:

i) kõrgema lisandväärtusega ja töödeldud toodangu osakaalu suurendamine

ii) investeerimisprogrammi rakendamine toodangu kvaliteedi parandamiseks

iii) töö tulemuslikkuse ja organisatsiooni juhtimise parandamine

iv) keskkonnaalaste õigusaktide järgimiseks vajalike investeeringute tegemine

d) CS Reşiţa osas:

i) spetsialiseerumine pooltoodetele kohaliku torustiku sektori varustamiseks

ii) ebatõhusate võimsuste sulgemine

iii) keskkonnaalaste õigusaktide järgimiseks vajalike investeeringute tegemine

e) COS Târgovişte osas:

i) kõrgema lisandväärtusega toodete osakaalu suurendamine

ii) investeerimisprogrammi rakendamine eesmärgiga vähendada kulusid, suurendada tõhusust ja parandada kvaliteeti

iii) keskkonnaalaste õigusaktide järgimiseks vajalike investeeringute tegemine

f) Donasid Călăraşi osas:

i) investeerimisprogrammi rakendamine ehitiste moderniseerimiseks

ii) valmistoodete osakaalu suurendamine

iii) keskkonnaalaste õigusaktide järgimiseks vajalike investeeringute tegemine.

10. Kõik hilisemad siseriikliku restruktureerimisprogrammi ja individuaalsete äriplaanide muudatused peab heaks kiitma komisjon ja vajaduse korral nõukogu.

11. Restruktureerimine toimub täieliku läbipaistvuse tingimusel ja mõistlike turumajanduspõhimõtete alusel.

12. Komisjon ja nõukogu jälgivad tähelepanelikult restruktureerimisprogrammi ja individuaalsete äriplaanide elluviimist ning samuti käesolevates sätetes ja A liites esitatud tingimuste täitmist enne ja pärast ühinemist kuni aastani 2009. Eelkõige jälgib komisjon lõigetes 7 ja 8 esitatud riigiabi, elujõulisust ja võimsuse vähendamist käsitlevate peamiste kohustuste ja sätete täitmist eelkõige III osa A liite lõikes 9 esitatud restruktureerimise kriteeriume kasutades. Selleks esitab komisjon nõukogule aruande.

13. Jälgimise alla kuulub sõltumatu hindamine, mis viiakse läbi igal aastal ajavahemikul 2005—2009.

14. Rumeenia teeb täielikku koostööd jälgimiskorralduse raames. Eelkõige:

- Rumeenia esitab komisjonile kuue kuu aruanded hiljemalt iga aasta 15. märtsiks ja 15. septembriks, kui komisjon ei otsusta teisiti. Esimene aruanne tuleb esitada 15. märtsil 2005 ja viimane 15. märtsil 2009;

- nimetatud aruanded sisaldavad kogu informatsiooni, mis on vajalik restruktureerimisprotsessi ning võimsuse vähendamise ja kasutamise jälgimiseks ning neis esitatakse piisavad finantsandmed, mis võimaldavad hinnata, kas käesolevate sätete ja A liite tingimused ja nõuded on täidetud. Aruanded peavad sisaldama vähemalt IV osa A liites loetletud andmeid, mida komisjonil on õigus muuta vastavalt jälgimisprotsessi käigus kogetule. Peale abisaavate äriühingute individuaalsete majandustegevuse aruannete tuleb esitada ka aruanne Rumeenia terasesektori üldolukorra kohta, kaasa arvatud hiljutised makromajanduslikud arengud;

- Rumeenia kohustab abisaavaid äriühinguid avaldama kõiki asjakohaseid andmeid, mida muudel juhtudel võidakse pidada konfidentsiaalseteks. Nõukogule aruannet esitades tagab komisjon, et äriühingu kohta käivat konfidentsiaalset informatsiooni ei avalikustata.

15. Rumeenia ametiasutuste ja komisjoni esindajatest koosnev nõuandekomitee tuleb kokku iga kuue kuu järel. Kui komisjon peab vajalikuks, võivad aset leida ka nõuandekomitee erakorralised kohtumised.

16. Kui jälgimise põhjal tuvastab komisjon olulisi lahknevusi makromajanduslike arengute prognoosidest, abisaavate äriühingute finantsolukorrast või elujõulisuse hinnangust, võib ta nõuda Rumeenialt vajalike meetmete võtmist, et tugevdada või muuta asjaomaste abisaavate äriühingute restruktureerimismeetmeid.

17. Kui jälgimisel ilmneb, et:

a) ei ole täidetud mis tahes käesolevates sätetes ja A liites sätestatud tingimust või

b) ei ole täidetud mis tahes kohustust, mis Rumeenia on võtnud selle tähtaja pikendamisel, mille jooksul Rumeenia võib erandkorras anda oma terasetööstuse restruktureerimiseks riigiabi Euroopa lepingu alusel, või

c) restruktureerimisperioodi jooksul on Rumeenia andnud nõuetele mittevastavat täiendavat riigiabi abisaavatele äriühingutele või teraseettevõtjatele,

astub komisjon vajalikke samme, et nõuda asjaomastelt äriühingutelt käesolevate sätete ja A liite tingimusi rikkudes antud abi tagasimaksmist. Vajadusel rakendatakse ühinemisakti artiklis 37 või ühinemisakti artiklis 39 sätestatud kaitseklausleid.

[8] EÜT L 357, 31.12.1994, lk 2. Lepingut on viimati muudetud EL-Rumeenia assotsiatsiooninõukogu otsusega nr 2/2003, 25.9.2003 (Euroopa Liidu Teatajas seni avaldamata).

[9] Võimsuste vähendamine peab olema lõplik, nagu on määratletud komisjoni otsuses nr 3010/91/ESTÜ (EÜT L 286, 6.10.1991, lk 20).

--------------------------------------------------